b'\n_START_ARTICLE_\nPetin\xc5\xa1tirideseto\n_START_SECTION_\nVsebina\n_START_PARAGRAPH_\nBoris s sodelavci pripravlja \xc4\x8dasopis, ko od komisarja dobijo nalogo, da se pripravijo na osvoboditev Ljubljane. Partizani osvobodijo Ko\xc4\x8devje in Grosuplje. Sovra\xc5\xbeniki pobegnejo proti Ribnici. _NEWLINE_Ko se Boris z Milanom in Marjanom vra\xc4\x8da iz Opatije, jim na Vrhniki povejo, da je Ljubljana osvobojena. Pri prvih hi\xc5\xa1ah na Vi\xc4\x8du, jih zaobjame mno\xc5\xbeica. Borisa premestijo k Mladinski organizaciji za sekretarja. Zoran ga opozori, da v miru voja\xc5\xa1ke uniforme niso ve\xc4\x8d primerne in jim naro\xc4\x8di, naj za\xc4\x8dnejo brati knjige in ustanovijo Mladinsko zalo\xc5\xbebo, saj manjka literature za mladino._NEWLINE_Vrstnik Darko je dezertiral k belogardistom in je v partizanskem ujetni\xc5\xa1tvu. Razlo\xc5\xbei jim, da je prestopil, ker ni za komunizem in da so mu partizani ubili o\xc4\x8deta. Pono\xc4\x8di ujetniki pobegnejo in pri tem zadavijo Marjanovega mlaj\xc5\xa1ega brata, ki jih je stra\xc5\xbeil. Marjan se \xc5\xbeeli Darku ma\xc5\xa1\xc4\x8devati za bratovo smrt. Boris je proti, \xc4\x8de\xc5\xa1 da bo kaznovan kot vojni zlo\xc4\x8dinec._NEWLINE_Marjana najdejo mrtvega pri Ptuju. Boris gre takoj tja, saj je bil njegov najbolj\xc5\xa1i prijatelj. Najde ljudi, ki so ga ubili, vzame pu\xc5\xa1ko in za\xc4\x8dne na slepo streljati, dokler vsi ne popadajo. Na koncu romana se razkrije, da je bil eden od njih Darko._NEWLINE_Po vojni se Boris sre\xc4\x8da s svojo punco \xc5\xbdivo v Ljubljani na Kongresnem trgu in izve, da dela v Agitpropu. Skupaj pre\xc5\xbeivita no\xc4\x8d. \xc5\xbdiva mu zaupa, da jo nekdo snubi. \xc5\xbdeli se poro\xc4\x8diti z Borisom, on pa \xc5\xa1e ne, kar jo tako razjezi, da se nemudoma poro\xc4\x8di s svojim snubcem. Ko se vrne s poro\xc4\x8dnega potovanja, se pobotata in dogovorita, da se bo lo\xc4\x8dila in se poro\xc4\x8dila z Borisom.\n_START_SECTION_\nPrevod\n_START_PARAGRAPH_\nDelo je Neva Toplak leta 1980 prevedla v hrva\xc5\xa1\xc4\x8dino za zbirko Globus, prevod ima naslov 1945 [Hiljadu devetsto \xc4\x8detrdeset peta], predgovor ji je napisala Vi\xc5\xa1nja Ogrizovi\xc4\x87.(COBISS)\n_START_SECTION_\nKritike\n_START_PARAGRAPH_\n\xc2\xbbRoman je tako naravnan, da lahko tok misli \xe2\x80\x94 in s tem sama pripoved \xe2\x80\x94 svobodno prehaja iz zgodbe v zgodbo, z osebka na drugega junaka. Vendar je imel avtor spretno roko pri strukturiranju motivov posameznih zgodb. [...] To je nezahteven roman, ki se ga da v \xc2\xbb\xc5\xa1unku\xc2\xab\xc2\xa0prebrati. Vedno nove situacije, zvo\xc4\x8dnost dialogov, preprost, pa ne banalen in dostikrat neposreden jezik, adicijska tehnika motivov in vodilni motiv dveh prijateljev.\xc2\xab\xc2\xa0(Nikol\xc4\x8di\xc4\x8d 1979: 7)_NEWLINE_\xc2\xbbMarsikateri mladi bralec, ki ni do\xc5\xbeivel tistega \xc4\x8dasa, bo z Vipotnikovim romanom dobil \xc4\x8disto novo sliko o njem, starej\xc5\xa1i pa si ne bodo mogli kaj, da ne bi z vsako stranjo pritrjevali; saj je bilo res tako.\xc2\xab\xc2\xa0(Grabelj\xc5\xa1ek 1979: 16)_NEWLINE_\xc2\xbb[Janez Vipotnik] [s]koraj izklju\xc4\x8dno uporablja izmenoma opis in razgovor, kajti trdno je prepri\xc4\x8dan, da njegovi \xc2\xbbjunaki\xc2\xab\xc2\xa0ne bi prenesli zahtevnej\xc5\xa1ih oblik, tudi ne v bolj zapletenih du\xc5\xa1evnih stanjih, zato pri njem ni npr. monologa, toka zavesti itd.\xc2\xab\xc2\xa0(Bohanec 1979: 15)'